钦定古今图书集成/理学汇编/经籍典/第159卷 > 《奉旨讲宾之初筵》明·汪广洋
## 钦定古今图书集成/理学汇编/经籍典/第159卷 > 《奉旨讲宾之初筵》明·汪广洋

维周临九有，运祚何其昌。本支既蕃衍，道化亦流行。
粤若卫武公，展也令誉彰。耄年儆畏深，罔敢贻怠荒。
反躬益淬砺，托言敷雅章。朝夕冀相接，寤寐耿弗忘。
爰思庸为诗，燕飨礼极明。苟不究终始，曷能鬯抑扬。
时维肆筵日，冠盖来煌煌。秩然宾主分，蔚然鹓凤翔。
俎豆陈左右，肴核荐馨香。旅酬倡讙虞，八音迭铿锵。
“惟云在和乐，毋以逾太康。”请观嘉会初，靡不罄所飨。
史臣相我右，监官佐我傍。容止慎有节，语言矜有常。
终希蹈矩矱，勿为深炎凉。所以古君子，勉勉念自彊。
迨兹礼物既，宁莫怀所往。三爵稍不识，主宾实傍徨。
峨峨弁倾侧，傞傞舞趋跄。喧笑四座起，谑浪殊未央。
遽俾出童羖，而为中心伤。所以古君子，兢兢恒自将。
矧今创造始风云，“八方。凡我百执事，岂不负责望。”
般乐诚怠傲，流连乃荒亡。屏翰既有托，启居在不遑。
至尊宵旰间，文武翕弛张。揽辔奠民庶，驻车问贤良。
匮抽金石封，取鉴法殷汤。上以继神圣，下以息抢攘。
刍荛亦何幸，培植纡宠光。焉知作者意，讽咏悉其详。
据经掇训诂，庶几于彿彷。天容俨垂霁，诸老赋颙卭。
拜手稽首书，愚衷见毫芒。彤庭扇微飙，白楮浮清霜。
晴槐转午影，尧日正舒长。